Bottomless Coffee Band op toer met jongste album | Maroela Media
Die Bottomless Coffee Band sorg al die afgelope paar jaar voortdurend vir opskudding in die Suid-Afrikaanse musiekbedryf en is terug met sy tweede vollengte-album, Anthelia.
Die album is reeds by die Oude Libertas-amfiteater in Kaapstad bekendgestel en kom eersdaags ook in Pretoria by die Atterbury-teater aan die beurt.
Die album bestaan uit 11 nuwe snitte waarvan nege in Engels en twee in Afrikaans is. "Die doel was om 'n diverse album te maak, terwyl die essensie en integriteit van ons musiek steeds alles saambind," sê die sangpaar Lourens en Esté Rabé.
Anthelia is 'n kombinasie van folk-pop, rock en ook ballades met 'n klassieke gevoel. "Hierdie album sal jou laat dans, glimlag, huil en sing, alles in die liedreis-baadjie van ons ervaring van die lewe," sê hulle.
Die Bottomless Coffee Band het tot dusver 'n gemiddeld van 150 vertonings per jaar uitgevoer en al in verskeie lande buite Suid-Afrika, waaronder Namibië, België, Nederland, Engeland en Skotland, opgetree. Die egpaar bespeel ook 12 instrumente tussen die twee van hulle tydens vertonings.
Esté en Lourens bespeel twaalf instrumente tussen die twee van hulle. (Foto: Verskaf)
Lourens vertel dat sy instrumente vir hom absoluut noodsaaklik is vir kreatiewe uitdrukking. "Ek was agt jaar oud toe ek 'n man trom sien speel het in 'n fliek. Die volgende twee jaar was dit vir my 'n obsessie om met tromritmes te eksperimenteer. Ek het my ouers mal gemaak en gedurig tromstelle gemaak uit my ma se kombuisware. Uiteindelik het my ouers ingegee en vir my 'n tromstel vir my tiende verjaardag gekoop. Ek onthou hierdie dag steeds as my kosbaarste kindertyd-herinnering."
Esté het ook al van 'n baie jong ouderdom af geweet dat sy gebore is om musiek te maak. "Ek het in 'n baie musikale huis grootgeword. My pa en susters het gereeld musiek gemaak. Ek was 'n laatlammetjie en het my, toe ek klein was, op die klavierstoel neergeplak en self leer klavier speel, sommer so deur net te luister. Ek het kort daarna saamgespeel as my familie begin musiek maak; niks kon my meer vreugde verskaf nie. Ek het ook daarvan gehou om te sing."